text: Ejerslev Kirke
  
  publiceret: 2023-06-16 21:21:49+02:00
  Ejerslev Kirke er en sognekirke beliggende på Mors østligt i byen Ejerslev og tæt ved Limfjorden. Jorddækkede kampestensdiger indhegner kirkegården. Mod vest er diget dog erstattet med en mur af kløvede kampesten. Indgangspartierne til kirkegården mod syd og vest er sat af romanske kvadersten.
  Kirken består af kor og skib fra romansk tid samt et nordvendt våbenhus fra 1890 (muligvis ældre) og et tårn fra 1936 opført af arkitekt Anders Krogfelt (1883-?), Fjerritslev. Et ældre tårn fandtes muligvis forinden. Skibet og koret er opført i granitkvadre, som står blanke med synlige sten og har en lille sokkel med skrå kant. Tårnet og våbenhuset er hvidkalket, men regelmæssigt placerede, rå kampesten ses ved soklerne. Partier rundt om skibets nyere vinduer, øverst på gavlene og under tagudhænget er også kalket med hvidt.
  Kun korets nordvindue er oprindeligt. En romansk overligger, der foroven er let rundet, er indsat lige over soklen i tårnets vestmur. Andre oprindelige romanske overliggere og buedele ligger placeret rundt omkring på kirkegården.
  Indvendigt er kirken hvidkalket, og korbuen er fornemt udsmykket med romansk stenhuggerkunst bestående af indhuggede dragedekorationer samt to kryds.
  Tagværket over koret og skibet er belagt med blyplader, mens våbenhus og tårn har tegltag. Nyere bjælkelofter i grågrønne nuancer ses indvendigt i kirken og matcher farvesætningen af kirkens stoleværk.
  Generelt har kirkens historiske inventar fra middelalderen og renæssancen flere stilistiske paralleller til den nærtliggende Sejerslev Kirke, som den oprindeligt var annekskirke til.
  Kirkens fritstående, romanske alterbord har blottede kvadre og er muret om. Monolitpladen har en tømt helgengrav til relikvier. Altertavlen er et renæssancestykke fra omkring 1600-1620. Storfeltets maleri kan dateres til 1903-1904 og forestiller Kristus, der åbenbarer sig for en knælende kvinde. Et tidligere altermaleri fra 1700-tallet med en korsfæstelsesgruppe befinder sig nu på nordvæggen i tårnrummet. Desuden er en række ældre malerier af uvisse årsager monteret på altertavlens bagside.
  Kirken har også en romansk granitdøbefont fra samme værksted som døbefonten i Sejerslev Kirke, som er udsmykket med en arkadeagtig bort. Et senromansk korbuekrucifiks fra omkring 1250 hænger på skibets nordvæg. Det blev restaureret i 1905 af konservatoren Eigil Rothe (1868-1929).
  Prædikestolen er fra renæssancen og dateret til omkring 1600. Indskrifter og farvesætning er fra 1903 og udført af Erik Bayer, som var meget aktiv på egnen. Han gav også altertavlen en ny farvesætning ved samme lejlighed. Udover et nyere stoleværk har kirken en skabsformet præste- eller skriftestol fra først i 1600-tallet. Indvendigt i denne kan der observeres en dekorativ bort med æggestavsudskæringer, som ses flere steder på egnen, bl.a. i stoleværket i Sejerslev kirke. En nyere degnestol i fyr, som efterligner præstestolen, findes også i kirken. Ældre renæssancedele er muligvis bevaret i rygstykkets rammeværk.
  Om klokken vides, at den er omstøbt i 1899 af L. Andersen, Aarhus. Den tidligere klokke var fra 1400-tallet.